*NAGY GÁBOR*

**Csodálatos Tanácsos**

V

ajon tudnál-e március 15-ről Petőfi nélkül beszélni? Augusztus 20-ról Szent István említése nélkül, vagy ’56-ról Nagy Imre nevének elhallgatásával? És vajon karácsonyról lehet-e Jézus Krisztus nélkül szólni? A válasz: lehet. De kérdem én: akkor meg minek?

Néhány hete folyamatosan hangzanak a rádióban, tévében az ilyen-olyan karácsonyi tanácsok: hogyan készülj az ünnepre, miként rendezd be az otthonodat, mit vásárolj, hol parkolj, hogyan közlekedj a városban életbelépő új forgalmi rendnek köszönhetően, mit ajándékozz, milyen díszekkel öltöztesd fel a fát, mit süssél-főzzél, hogyan készítsd el a diós-mákos bejglit, forralt bort… stb. Megannyi tanács, amire igazán semmi szükséged nincs, mert úgy is tudod.

Én nem kívánok neked sem jó, sem hasznos tanácsokat adni. Sőt! Még véleményt sem akarok formálni. Mindössze egy valakiről szeretnék szólni: *Jézus Krisztusról*.

Karácsony ünnepén *„egy gyermek születik nekünk, fiú adatik nekünk. Az uralom az ő vállán lesz, és így fogják nevezni: Csodálatos Tanácsos.” (Ézsaiás 9,5)*Jézus Krisztusban ez a teremtett világ egy „Csodálatos Tanácsost” kapott. Aki segít és példát mutat a legnehezebben. Miben? Abban, hogy hogyan légy ember és hogyan maradj ember! Abban, hogy hogyan lehetsz boldog és hogyan hozhatod rendbe elrontott boldogtalan életedet.

Bizony, hány és hány emberi tanács hangzik el egyetlen emberöltő alatt! Mit kell tenni azért, hogy sikeres és gazdag ember légy! Milyen lépésekre szánd el magad, hogy túl tudj lépni a csalódásokon; hogy ne őrülj bele a szeretetlenségbe, a veszteségbe; hogy ne keseredj bele a rosszindulatba, az embertelenségbe!

Karácsonykor az Isten nem tanácsokat osztogat, hanem „Csodálatos Tanácsost” ad, aki megtanít élni. Jézus Krisztus karácsonykor sem olyan, mint a karácsonyi kalács. Ha van, jó, de ha nincs, az sem baj. A karácsony igazán csak Vele jó, nélküle viszont olyan sok a baj, ami igenis baj. Ő olyan, mint a mindennapi kenyér. Sőt maga az élet kenyere. Teljes életet élni, emberségesen, normálisan, másokat szeretve, másokért küzdve, szabadon és engedelmesen, csak őáltala lehet.

Mai apák és anyák, mondjátok meg őszintén: ha még egyszer elölről kezdhetnétek az életet, úgy élnétek, ahogyan éltetek? Mai fiak és leányok, biztosak vagytok abban, hogy úgy kell élni az életet, ahogyan teszitek?

Ki látott el titeket tanácsokkal? És ugyan „ki értette meg az Úr szándékát, vagy ki lett az ő tanácsadójává?” (Róma 11,34) Megértettem. Senki. Mert „bizony tőle, általa és érte van minden.” (Róma 11,36)

Jézus Krisztusban Istentől egy „Csodálatos Tanácsost” kaptunk, aki azt mondja: „Bölccsé teszlek, és megtanítalak téged az útra, amelyen járj, szemeimmel tanácsollak téged.” (Zsolt 32,8) Hogy meglásd, mi a fontos, és mi nem az. Hogy észrevedd, mi az, amiért érdemes és kelláldozatot hozni, és mi az, amiről lehet, és le iskell mondani.

Karácsonykor Isten nem tanácsokat osztogat, hanem „Csodálatos Tanácsost” ad: *Jézus Krisztust*. Megérkezik csöndesen, szótlanul és átölel. Ő tudja, hogy nem ostoba, bugyuta tanácsokra, hanem kegyelemre, ölelésre van szükséged. Arra, hogy valahol leborulhass és zokoghass; arra, hogy bocsánatot remélve bizakodhass, hogy végre valakivel együtt örülhess. Az Úr közel! Nem tanácsokat, hanem irgalmat hoz! Készülj!

Debrecen, 2017. karácsony havában